Uznesenie Európskeho parlamentu o stratégii Spoločenstva týkajúcej sa ortuti (2005/2050(INI))



Úradný vestník 291 E , 30/11/2006 S. 0000 - 0000



P6_TA(2006)0078 Stratégia Spoločenstva týkajúca sa ortuti Uznesenie Európskeho parlamentu o stratégii Spoločenstva týkajúcej sa ortuti (2005/2050(INI)) Európsky parlament, - so zreteľom na oznámenie Komisie Rade a Európskemu parlamentu o stratégii Spoločenstva týkajúcej sa ortuti (KOM(2005)0020), - so zreteľom na rozhodnutie Parcom 90/3 o znížení emisií látok z existujúcich chlór-alkalických zariadení do ovzdušia, - so zreteľom na článok 45 rokovacieho poriadku, - so zreteľom na správu Výboru pre životné prostredie, verejné zdravie a bezpečnosť potravín (A6-0044/2006), A. keďže ortuť a jej zlúčeniny sú vysoko jedovaté pre ľudí žijúcich v rôznych ekosystémoch, pre rastliny a voľne žijúcu zver, B. keďže ortuť je perzistentná látka a v prostredí sa môže zmeniť na metylortuť – najjedovatejšiu formu, ktorá ľahko preniká placentovou bariérou a hematoencefalitickou bariérou a môže poškodiť vyvíjajúci sa mozog, C. keďže ortuť, ktorá je správne uskladnená a izolovaná, nepredstavuje potenciálne riziko, pretože nedochádza k jej odparovaniu, ale predsa by sa mala uskladňovať na bezpečných miestach, ktoré sú pod neustálou kontrolou a kde by bol v prípade nutnosti možný rýchly zásah; D. keďže znečistenie ortuťou je všeobecný, stály a rozšírený problém, pretože prekračuje medzinárodné hranice, šíri sa ďaleko od svojho zdroja a kontaminuje európske, ako aj svetové zásoby potravín; keďže Komisiou navrhnutá stratégia Spoločenstva týkajúca sa ortuti významne prispieva k boji proti tejto globálnej hrozbe, ale je potrebné prijať ďalšie záväzné opatrenia na ochranu ľudského zdravia a životného prostredia, E. keďže Komisia v dokumente Rozšírené hodnotenie vplyvu uviedla, že rozsah negatívnych vplyvov ortuti na zdravie nie je známy, a preto je potrebné viac informovať o zdravotných rizikách; keďže ďalšie štúdie Spoločenstva by však nemali zapríčiniť oneskorenie stratégie Spoločenstva, F. keďže ortuť a jej zlúčeniny sú podľa smernice Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva [1] (rámcová smernica o vode), klasifikované ako prioritné nebezpečné látky; keďže od Komisie sa podľa článku 16 ods. 8 uvedenej smernice vyžadovalo, aby podala návrh na zastavenie alebo postupné ukončenie vypúšťania, emisií a únikov prioritných nebezpečných látok do decembra 2003, ale tento návrh ešte nepodala, G. keďže EÚ je najväčší svetový vývozca ortuti a keďže zákaz vývozu ortuti z EÚ by významne prispel k obmedzeniu obchodu a zníženiu svetových dodávok ortuti, H. keďže 12000 ton ortuti v priemysle EÚ pre elektrolýzu alkalických chloridov, kde sa využívajú ortuťové články, ktoré predstavujú najväčšie zásoby ortuti v EÚ, je určených na vyradenie na základe rozhodnutia Parcom 90/3; keďže EÚ potrebuje bezodkladne konať s cieľom postupne zastaviť vývoz tejto prebytočnej ortuti, aby sa zabránilo poškodeniu životného prostredia v tretích krajinách, najmä vzhľadom na skutočnosť, že vývoz ortuti z EÚ podporuje pokračujúce využívanie ortuti v baniach na zlato, ktoré vo veľkej miere znečisťuje životné prostredie, a keďže všetka táto prebytočná ortuť sa musí bezpečne uskladniť, aby sa EÚ vyhla ďalšiemu poškodeniu životného prostredia, I. keďže ortuť sa už storočia ťaží v Almadéne v Španielsku a keďže zatvorenie týchto baní musia sprevádzať hospodárske a sociálne reštrukturalizačné opatrenia v príslušnej oblasti, J. keďže je potrebné bezodkladne určiť miesto, kde bude zaistené bezpečné skladovanie prebytočnej ortuti z celej Európy, K. keďže hlavným zdrojom uvoľňovania ortuti je spaľovanie uhlia a keďže emisie z veľkých spaľovní sa riadia právnymi predpismi Spoločenstva (smernica Rady 96/61/ES z 24. septembra 1996 o integrovanej prevencii a kontrole znečisťovania životného prostredia [2] (smernica IPPC) a smernicou Európskeho parlamentu a Rady 2001/80/ES z 23. októbra 2001 o obmedzení emisií určitých znečisťujúcich látok do ovzdušia z veľkých spaľovacích zariadení [3]), L. keďže ortuť zo zubných amalgámov predstavuje druhú najväčšiu zásobu ortuti v spoločnosti; keďže najväčším zdrojom vystavenia ortuti je pre väčšinu ľudí v rozvinutých krajinách vdychovanie ortuti zo zubného amalgámu; keďže je potrebné, venovať sa pôsobeniu ortuti zo zubného amalgámu predovšetkým zo zdravotného hľadiska; keďže emisie z krematórií budú počas mnohých nasledujúcich rokov predstavovať dôležitý zdroj znečisťovania životného prostredia ortuťou, ak sa čo najskôr nezavedú technológie, ktoré umožnia tieto emisie výrazným spôsobom znížiť, M. keďže náhrada ortuti v nástrojoch na meranie a kontrolu pre spotrebiteľov a na odborné využitie predstavuje účinný spôsob, ako vyriešiť otázku emisií, ktoré nevyhnutne vznikajú pri ich používaní a odstraňovaní, N. keďže znečistenie ortuťou pochádzajúce z odpadu z domácností je narastajúcim problémom a keďže je potrebné zaviesť systém na povinný triedený zber a nakladanie so všetkými produktmi obsahujúcich ortuť, ktoré sú v spoločnosti v obehu, O. keďže k vystavenie metylortuti väčšinou dochádza prostredníctvom stravy a keďže sa zhromažďuje a sústreďuje najmä vo vodnom potravinovom reťazci, osobitne zraniteľnými sa stávajú populácie s vysokou spotrebou rýb a morských živočíchov, P. keďže vystavenie citlivých častí obyvateľstva (dojčiat, detí, tehotných žien a žien v plodnom veku) ortuti sa musí znížiť na najmenšiu mieru; keďže účinnosť takéhoto znižovania sa musí efektívne kontrolovať; keďže obyvateľstvo ako celok, a najmä citlivé skupiny, musí byť informované, poučené a varované o možnom riziku znečistenia potravín ortuťou a jej zlúčeninami, Q. keďže je naviac s ohľadom na zdravie potrebné nezávisle preskúmať závažnosť takých zdrojov ortuti, akými sú amalgám, očkovacie látky obsahujúce ortuť a dezinfekčné prostriedky, R. keďže EÚ by mala smerovať svoje úsilie ku globálnym krokom vedúcim k zníženiu dodávok ortuti a dopytu po ortuti a ku kontrole s tým spojeného obchodovania; keďže EÚ by mala podniknúť právne záväzné konanie na úrovni Spoločenstva, aby zabezpečila dôležitú vierohodnosť konania na medzinárodnej úrovni, S. keďže pri revízii stratégie v roku 2010 sa musia vziať do úvahy výsledky merania v pôde, v ovzduší a vo vode, ktoré musia byť verejne dostupné, T. keďže absorpcia ortuti v určitej miere závisí od biologickej dostupnosti, vyskytujúcej sa v rôznych ekosystémoch na miestnej úrovni, 1. víta oznámenie Komisie o stratégii Spoločenstva týkajúcej sa ortuti a zdôrazňuje celkový prístup, ktorého cieľom je znížiť a prípadne postupne zastaviť emisie a dodávky ortuti, dopyt po nej na európskej úrovni, rovnako ako aj spravovať prebytočnú ortuť a zabezpečiť ochranu proti expozícii; 2. v tejto súvislosti zdôrazňuje, že je dôležité, aby EÚ pokračovala vo svojich snahách na medzinárodnej úrovni, napr. prostredníctvom európskeho nástroja susedských vzťahov a partnerstva, s cieľom výrazne znížiť emisie a použitie ortuti v globálnej miere za predpokladu, že existujú alternatívy, a zároveň s cieľom postupne ukončiť primárnu produkciu ortuti a zamedziť, aby sa prebytky vracali na trh; 3. zdôrazňuje, že je potrebné, aby stratégiu Spoločenstva sprevádzali osobitné opatrenia a legislatívne akty, a to hneď, ako to bude prakticky možné; 4. zdôrazňuje vzhľadom na uvedené fakty a najmä na značné množstvo prebytočnej ortuti pochádzajúce z vyraďovania ortuťových článkov v podnikoch vyrábajúcich chlór alkalickým procesom význam iniciatívneho návrhu Komisie postupne ukončiť vývoz kovovej ortuti a jej zložiek zo Spoločenstva a žiada Komisiu, aby navrhla zákaz vývozu ortuti s čo najskoršou účinnosťou, najneskôr však do konca roku 2010; 5. vyzýva Komisiu, aby do marca 2008 navrhla opatrenia na sledovanie dovozu a vývozu ortuti a jej zložiek v rámci členských štátov, ako aj do Spoločenstva a zo Spoločenstva, ktoré by vstúpili do platnosti pred zákazom vývozu; 6. vyzýva Komisiu, aby sa zamyslela nad rozšírením súčasného zákazu vývozu mydiel obsahujúcich ortuť, ako to stanovuje nariadenie Európskeho parlamentu a Rady (ES) č. 304/2003 z 28. januára 2003 o vývoze a dovoze nebezpečných chemikálií [4], o ďalšie výrobky obsahujúce ortuť, na ktoré sa vzťahujú, alebo čoskoro sa budú vzťahovať, obmedzenia v súvislosti s ich používaním a uvádzaním na trh v rámci EÚ; 7. žiada Komisiu, aby predložila návrhy právne záväzných opatrení s cieľom zabezpečiť, aby sa ortuť pochádzajúca z priemyslu elektrolýzy alkalických chloridov nedostala späť do obehu a aby bola uskladnená na bezpečných miestach, ktoré by boli pod neustálou kontrolou a kde by bol v prípade nutnosti možný okamžitý aktívny zásah; 8. žiada Komisiu, aby okrem uvedených skutočností zabezpečila, že sa nasledujúce prvky začlenia do príslušných nástrojov s ohľadom na skladovanie nadbytočnej kovovej ortuti: minimálne bezpečnostné normy, pravidelné a transparentné podávanie správ, vopred vykonané plánovanie a odhadovanie, pokuty a sankcie; 9. vyzýva Komisiu, aby posilnila verejné povedomie organizovaním informačných kampaní v súvislosti so zdravotnými rizikami, s rizikami vyplývajúcimi z expozície a problémami v oblasti životného prostredia, ktoré môže spôsobiť ortuť; 10. okrem toho zdôrazňuje význam uplatňovania zásady "znečisťovateľ platí", najmä pokiaľ ide o skladovanie prebytočnej ortuti; zdôrazňuje, aby bezpečné uskladňovanie nadbytočnej ortuti v plnej miere financovali odvetvia priemyslu, ktoré sú zodpovedné za jej výrobu; 11. vyzýva Komisiu, aby zabezpečila zároveň, že žiadna európska primárna ortuť sa nedostane na európsky a (alebo) svetový trh; 12. zdôrazňuje, že hlavným zdrojom emisií ortuti je spaľovanie uhlia a žiada Komisiu, aby v rámci smernice IPPC alebo pomocou samostatného legislatívneho nástroja čo najskôr predložila ako minimálne opatrenie limitné hodnoty emisií ortuti pre všetky dôležité činnosti, a najmä zo spaľovacích procesov veľkého aj malého rozsahu; 13. vyzýva Komisiu, aby v krátkom čase zabezpečila prísne uplatňovanie smernice IPPC, berúc do úvahy, že výroba ortuťových článkov v priemysle elektrolýzy alkalických chloridov sa nepovažuje za najlepšiu dostupnú technológiu; 14. vyzýva Komisiu, aby prijala nevyhnutné opatrenia a v krátkom čase navrhla v prípade ortuti národné limity pre množstvo emisií, ako aj miestne limity pre kvalitu ovzdušia v rámci príslušných existujúcich alebo samostatných legislatívnych nástrojov; 15. vyzýva Komisiu, aby uskutočnila kroky na uplatňovanie rozhodnutia Parcom 90/3, aby bolo možné postupne zastaviť používanie ortuťových článkov v zariadeniach na elektrolýzu alkalických chloridov podľa možností čo najskôr, s cieľom úplne ho zastaviť do roku 2010; 16. žiada Komisiu, aby v krátkom čase prijala ďalšie opatrenia na kontrolu emisií z krematórií keďže tieto emisie predstavujú znepokojujúci a stále závažnejší zdroj emisií; 17. žiada Komisiu, aby do konca roku 2007 predložila návrh na obmedzenie používania ortuti v zubných amalgámoch a vyzýva, aby Komisia zároveň prijala opatrenia na zabezpečenie riadneho uplatňovania požiadaviek Spoločenstva, ktoré sa týkajú zaobchádzania so zubným odpadom a aby zistila, či sú potrebné doplnkové opatrenia na zabezpečenie nepreniknutia amalgámu do odpadu; 18. žiada Komisiu, aby obmedzila obchodovanie s ortuťou a jej používanie vo všetkých meracích a kontrolných prístrojoch na spotrebiteľské a služobné účely (najmä v domácnostiach, zariadeniach zdravotnej starostlivosti, školách a vedeckých a výskumných inštitúciách), ale dovolila isté výnimky iba tam, kde ešte nie sú k dispozícii primerané alternatívy; takéto oslobodenia by mali platiť aj vo výnimočných prípadoch údržby tradičných barometrov, múzejných zbierok a priemyselného dedičstva; okrem toho, v EÚ vyrába tradičné meracie prístroje len málo odborných podnikov využívajúc len malé množstvá ortuti a toto využívanie by malo byť aj naďalej povolené v dôsledne kontrolovanom prostredí s príslušným povolením; 19. žiada Komisiu, aby v krátkom čase prijala opatrenia na zabezpečenie toho, že všetky výrobky (nielen elektrické a elektronické), ktoré obsahujú ortuť a sú v súčasnosti v spoločenskom obehu, sa zbierajú osobitne a zaobchádza sa s nimi bezpečne; 20. vyzýva Komisiu, aby sa zaoberala využitím ortuti na výrobu vakcín, ako sa spomína aj v záveroch Rady z 24. júna 2005 a aby ho zhodnotila s cieľom dosiahnuť obmedzenie takéhoto využitia a úplný zákaz v prípadoch, keď budú existovať vhodné a bezpečné alternatívy a podporila výskum uskutočniteľných spôsobov budúcich dodávok viacdávkových balení vakcín, ktoré neobsahujú thiomersal, do rozvojových krajín; 21. žiada Komisiu, aby zabezpečila, že prostredníctvom 7. rámcového programu v oblasti výskumu, rozvoja a demonštračných činností a ďalších vhodných mechanizmov financovania sa dá prednosť výskumu ortuti a vyčlenia sa naň primerané finančné prostriedky; 22. vyzýva Komisiu, aby zabezpečila, že všetky zostávajúce spôsoby využitia ortuti, ktoré nie sú zahrnuté v predloženej stratégii podliehajú, kde je to realizovateľné, náhrade bezpečnými alternatívami podľa navrhnutého nariadenia REACH, keď sa toto nariadenie prijme; 23. zdôrazňuje dôležitosť vykonávania opatrení proti expozícii a opatrení na zlepšovanie znalostí a potvrdzuje dôležitosť informovania verejnosti, komunikácie a vzdelávania, najmä v súvislosti so zdravotnými rizikami vyplývajúcimi z vystavenia ortuti; zdôrazňuje potrebu prístupu k informáciám o životnom prostredí v súlade s Aarhuským dohovorom; 24. vyzýva Komisiu, aby preskúmala možnosti uložiť členským štátom povinnosť predkladať Európskemu úradu pre bezpečnosť potravín (EFSA) údaje o prijímaní ortuti v potrave v prípade zraniteľných skupín a žiada Vedecký výbor pre zdravotné a ekologické riziká, aby vyhodnotil riziká vyplývajúce z ortuti pre zraniteľné skupiny; 25. vyzýva Komisiu, aby v rovnakej súvislosti venovala hlavnú pozornosť finančnému zabezpečeniu komunikácie so zraniteľnými skupinami obyvateľstva, pokiaľ ide o škodlivý vplyv ortuti, a aby sa podelila o osvedčené postupy; 26. vyzýva Komisiu, aby uskutočnila úplné hodnotenie vplyvu na zdravie s cieľom preskúmať zdravotné náklady vyplývajúce z kontaminácie ortuťou, ako aj zníženú intelektuálnu kapacitu európskych detí v dôsledku vystavenia účinkom ortuti; 27. vyzýva Komisiu, aby podľa možnosti čo najskôr splnila svoj záväzok v súvislosti s rámcovou smernicou o vode, podľa ktorej bola Komisie povinná navrhnúť už do decembra 2003 vhodnú kontrolu emisií a kvalitatívne normy na postupné zastavenie vypúšťania, emisií a únikov ortuti a jej zlúčenín do vodného prostredia; 28. víta návrh Komisie preskúmať ďalšie osobitné príjmy rozličných druhov rýb a morských živočíchov v strave zraniteľných skupín obyvateľstva a považuje ho za jeden z najnaliehavejších krokov, ktorý zabezpečí, že sa expozícia zraniteľných skupín obyvateľstva zníži pod hranicu medzinárodne prijatých noriem bezpečnej hladiny metylortuti; 29. vyzýva Komisiu, aby čo najskôr v celej Európe zabezpečila začatie programu na testovanie hladiny metylortuti a ďalších faktorov, ktoré vyplývajú na vstrebávanie ortuti a a/alebo jej účinky, v rybách vrátane veľkých dravých rýb, s cieľom, aby EFSA vydal odporúčania na konzumáciu rýb s vysokou hladinou ortuti s osobitným dôrazom na usmernenia pre zraniteľné skupiny obyvateľstva; domnieva sa, že takýto program by mal zobrať do úvahy osobitné riziká spojené so skutočnosťou, že určité ekosystémy premieňajú ortuť na biologicky dostupnú metylortuť ľahšie než iné ekosystémy; 30. v tomto kontexte žiada Komisiu, aby zabezpečila, že ortuť prítomnú u zraniteľných vrstiev obyvateľstva bude súčasťou programu biomonitorovania, ktorý bol pôvodne plánovaný v Európskom akčnom pláne pre životné prostredie a zdravie na obdobie 2004 – 2010 (KOM(2004)0416), ako to žiadal Európsky parlament vo svojom uznesení z 23. februára 2005 [5]; 31. víta závery Rady, ktoré uznávajú environmentálne a sociálne problémy vyplývajúce zo zatvorenia ortuťových baní s dlhodobou tradíciou v Almadéne v Španielsku ako následok stratégie Spoločenstva týkajúcej sa ortuti; odporúča, aby sa prijali vhodné kompenzačné opatrenia, náležite financované Komisiou, aby sa oblasti postihnutej zatvorením ortuťových baní umožnilo dosiahnuť realizovateľné ekonomické a sociálne alternatívy; zdôrazňuje, že by sa mala posúdiť možnosť využiť Almadénu ako miesto na bezpečné skladovanie existujúcich zásob kovovej ortuti alebo kovovej ortuti získanej ako vedľajšieho priemyselného produktu z celej Európy, ale v žiadnom prípade predmetov obsahujúcich ortuť, ktoré sa stali odpadom, a tým využiť infraštruktúru, miestnu pracovnú silu a a odborné znalosti, ktoré sa tam nachádzajú; 32. podporuje opatrenia na zabezpečenie asanácie a kontroly znečistených oblastí vrátane zatvorených baní, priemyselných plôch alebo skládok odpadu z týchto miest, pričom rešpektuje zásadu "znečisťovateľ platí"; 33. víta všetky kroky navrhnuté Komisiou na medzinárodnej úrovni a zdôrazňuje, že je dôležité, aby Komisia a členské štáty podporovali a presadzovali medzinárodné opatrenia na účely dosiahnutia dohody o vykonávaní globálneho legislatívneho nástroja týkajúceho sa ortuti; 34. výrazne podporuje iniciatívy, aby ortuť podliehala postupu predbežného súhlasu po predchádzajúcom oznámení, stanoveného Rotterdamským a/alebo Bazilejským dohovorom, s cieľom zvýšiť transparentnosť v obchode s ortuťou; 35. ďalej vyzdvihuje význam spolupráce EÚ s krajinami s najvyššou ťažbou, Alžírskom a Kirgizskom s cieľom dosiahnuť postupné ukončenie vstupu primárnej ortuti na svetový trh prostredníctvom podpory príslušných krokov; 36. zdôrazňuje, že je dôležité, aby EÚ prevzala iniciatívu a organizovala dvojstranné stretnutia s inými regiónmi, ako sú krajiny G77 a Čína, s cieľom lepšie pripraviť rokovania, ktoré sa majú uskutočniť počas nadchádzajúcej schôdze Riadiacej rady UNEP v roku 2007; 37. žiada Komisiu, aby preskúmala možnosť poskytnutia technickej a odbornej pomoci postihnutým rozvojovým krajinám a krajinám s transformujúcim sa hospodárstvom pri postupnom ukončovaní používania a vypúšťania ortuti a jej zlúčenín; 38. zdôrazňuje, že okrem toho je nevyhnutné znížiť používanie amalgámu v transformujúcich sa krajinách a v krajinách tretieho sveta; 39. berúc do úvahy uvedené skutočnosti vyzýva Komisiu, aby požiadala členské štáty podávať správy o všetkých svojich činnostiach a projektoch, ktoré sa týkajú ortuti, do ktorých sú zapojené rozvojové krajiny s cieľom určiť prípady, kde je potrebné účinnejšie využívať fondy EÚ; 40. žiada Komisiu, aby zabezpečila obmedzenie používania ortuti pri ťažbe zlata tak, že zároveň podporí realizovateľné bezortuťové technológie, a aby okrem toho predložila návrh na pozitívne označovanie zlata, ktoré sa vyťažilo bez použitia ortuti, čo by sa vzťahovalo aj na zlato spracované v rámci EÚ a mimo nej; 41. pripomína Komisii jej vlastné vyhlásenie o tom, že skupina odborníkov pre zdravotnícke prístroje "sa skladá zo "zástupcov zúčastnených strán", ktorí pomáhajú Komisii vo veci otázok vyplývajúcich z uplatňovania a praktickej realizácie" smernice Rady 90/385/EHS z 20. júna 1990 o aproximácii právnych predpisov členských štátov o aktívnych implantovateľných zdravotníckych pomôckach [6]; preto považuje za veľmi dôležité, aby sa v skupine odborníkov pre zdravotnícke prístroje zabezpečila plná účasť všetkých zúčastnených strán, napr. lekárov, toxikológov a odborníkov v oblasti klinickej environmentálnej medicíny, skupín pacientov a skupín vyvíjajúcich činnosť v oblasti ochrany verejného zdravia a aby sa zabezpečilo vyvážené zastúpenie rôznych názorov; 42. poveruje svojho predsedu, aby postúpil toto uznesenie Rade a Komisii. [1] Ú. v. ES L 327, 22.12.2000, s. 1. [2] Ú. v. ES L 257, 10.10.1996, s. 26. [3] Ú. v. ES L 309, 27.11.2001, s. 1. [4] Ú. v. ES L 63, 6.3.2003, s. 1. [5] Ú. v. EÚ C 304 E, 1.12.2005, s. 264. [6] Ú. v. ES L 189, 20.7.1990, s. 17. --------------------------------------------------